URHEILU-UUTISET
Riuskoin ottein pelannut Huima aloitti finaalit voitokkaasti
Perjantai 13.4.2012 klo 21.35
Äänekosken Huima yllätti vieraskentällä Lappeenrannan Catzin 69-63 naisten koripallon ensimmäisessä SM-finaalissa.
Runkosarjassa voitosta voittoon pelannut Catz joutui finaalissa puolustuskannalle heti ottelun alusta alkaen. Vahvaa itseluottamusta uhkunut Huima otti Catzin vaarallisimmat pelaajat kiinni korin alla ja puolusti koko joukkueen voimin. Huiman hyökkääjät napsivat hyvin myös hyökkäyslevypalloja. Niihin nousivat vahvimmin Sanna Jämsen ja DelaQuose Jernigan.
Huima johti toisen jakson alussa kymmenellä pisteellä. Siitä Catz nousi vapaaheittoja tarkasti pussittaneen Dionne Poundsin heitoilla vielä kahden pisteen johtoon, muttei pystynyt pitämään sitä. Pounds oli lappeenrantalaisten paras pistenikkari 29 pisteellä.
Huima pelasi fyysistä peliä, johon Catz ei löytänyt lääkkeitä. Catzin valmentaja Mika Haakana kritisoikin Huiman isojen pelaajien otteita.
- Ei se ollut mitään koripalloa, kun sai tulla miten vain. Huima oli fyysisesti vahvempi ja siihen puolustuksemme ei löytänyt keinoja, Haakana sanoi.
Huiman valmentaja Mervi Nurmi näki vierasvoiton erittäin tärkeänä ottelusarjan jatkoa ajatellen.
- On muistettava, että tämä oli vasta ensimmäinen peli, mutta se oli vahva vierasesitys joukkueelta. Ne levypallot on pakko saada, koska Catzin tasoinen joukkue pussittaa heti toisessa päässä, sanoi Nurmi.
Nurmi oli tyytyväinen joukkueen viimeiseen jaksoon, jossa Madena Ali teki 18 pistettä. Hän teki koko ottelussa 24 pistettä.
- Itseluottamuksemme oli korkealla. Meiltä löytyy tasaisuutta koko kentälle ja se oli meidän aseemme, sanoi useita hyökkäyslevypalloja Catzin korilta napsinut Sanna Jämsen.
STT
Luetuimmat nyt Iltalehti.fi:ssä
ILMOITUS
150 tuoreinta juttua
Ajassa
Vapaalla
×